钦定古今图书集成/明伦汇编/家范典/第041卷 > 《示儿》薛瑄
## 钦定古今图书集成/明伦汇编/家范典/第041卷 > 《示儿》薛瑄

“我祖自奚仲，奕代河东居家本尚儒素，业岂羞寒虚。
先君绍前烈，奋迹由诗书。勤勤教诸子，为善乐有馀。
藐孤钦诲言，而敢忘斯须。忆从向学日，爰自丱角初。
吟哦竟朝昏，诵习忘饥劬。收敛心自得，放佚已不趋。
周旋恐失坠，日奉庭闱娱。立年忝科名，严训尤渠渠。
进学固无怠，即仕其慎诸。承欢曾几何，风木俄悲吁。”
追慕复何及，首疾心更愈。中间趋明诏，皇渥弥寰区。
禄有不家食，官有台阁居。循才觉孱弱，素报知蔑如。
以兹宠若惊，自治如菑畬。更念汝四子，赋质各有殊。
当思祖泽长，勿贻汝父虞。汝父岂可师，不有贤圣欤。
孝友亟敦励，心性勿填淤。匪善人莫交，匪义财莫需。
止酒戒狂诞，窒欲谨湛濡。从欲剧坠石，放言甚奔车。
言多必招戾，恶积终殒躯。人生有定分，造化司柄枢。
穷达由天然，富贵非人且。敛迹甚勿竞，闭户宜自虑。
但使德学充，不愧金璧储。达即思致泽，乐即思贤儒。
小子敬所植，永久期无逾。